Zúdul a virtuális népharag a Miniszterelnökség várbeli menzáját üzemeltető Gundel étteremre, miután megírtuk, mennyire olcsón étkezhetnek itt a kormányzat emberei. Mindez azért is tanulságos, mert a kommentekben sorra köszönnek vissza az elmúlt időszak legfontosabb politikai kérdései, így sokan túlórázás miatt akarnak rendelni "a karmelita menüből". És mint hozzáteszik: majd 3 év múlva fizetnek. Más a gyereket fizetné be, de akad, aki egy hajléktalannal térne be egy 300 forintos ebédre.

A hvg.hu hétfőn hozta nyilvánosságra, hogy a nemzetközi hírű Gundel üzemelteti a budai Várba átköltöztetett Miniszterelnökség menzáját, az értesülésünket az étterem is megerősítette. Miután a kormányoldali média hetek óta sulykolja, hogy Orbán Viktor milyen „puritán” módon rendezkedik be a milliárdokért felújított karmelita kolostorban kialakított új munkahelyén, a hír óriási felzúdulást váltott ki. Így a kormányfő kommunikációs stábja is azonnal reagált: két friss fotót juttattak el hozzánk annak alátámasztására, hogy bár valóban a luxusétterem üzemelteti a menzát, szó sincs dőzsölésről, a menzán hagyományos ételeket kínálnak kifejezetten szolid árakon.

A hétfői ebéd, amiből óriási balhé lett © Miniszterelnökség

Csakhogy túlságosan is alacsony áron, ezért a fotók csúnyán visszaütöttek: a menüsort ábrázoló képről kiderült, hogy a Gundel-menza már szinte hihetetlenül olcsó. Például a füstölt csülkös bableves 300 forint, a burgonyafőzelék 300 forint, a sertéssült 800 forint, míg a somlói galuskát tizedáron adják ahhoz képest, hogy a városligeti étteremben a hasonló édesség 2700 forintba kerül.

Két cikkünk nyomán elszabadult a virtuális népharag, ami a Gundel közösségi oldalán is lecsapódott, áradnak a negatív kommentek, amelyek igazi népi humorral, tökéletesen tükrözik az elmúlt időszak politikailag releváns témáit is.

Mutatjuk, milyen kérdéseket és felvetéseket kapott a nagy múltú étterem a kommentelőktől:

„A gyerekem sulijába szeretnék a karmelita típusú menüajánlatból, náluk drágább és szarabb a kaja.”

„Vidékre szállítanak az O1G-menüből? Munkahelyre kérem, mert sokat túlórázom, 3 év múlva fizetek.”

„Utalványt elfogadnak, akarom mondani, Erzsébet-utalványt, akarom mondani, CEU-s diákigazolványra adnak kedvezményt?”

„Túlóra okán nincs időm főzni. Szeretnék egész hétre rendelni napi 850 forintos menüt. Lehet, hogy pár túlórázó kollégám követi a példámat, sőt haza is akarnak majd vinni. Vagyis jó üzlet leszünk.”

„Délután 2-től 6-ig a lépcső tetején ül egy hajléktalan, aki mélyszegénységben élő gyerekeket támogat. A rajtunk összejött haszonból szíveskedjenek mindennap elé is letenni a 850 forintos menüt.”

„Tódulnak a megrendelések, túlórázhatnak a Gundel szakácsai. Fizetni ráértek 3 év múlva.”

„Én hajlandó vagyok 400-at is fizetni, de ugyanolyan wellness menüt kérek, mint amit a Miniszterelnök úr is fogyaszt, fordított késsel.”

„A csülkös bablityko érdekelne, 300 Ft-ért, lesz a heti menüben? Jó lesz a puritán karmelita menza stílusú felszolgálás is, nem kell a bársonyfotel meg az antik bútor kilátással. Csak szerényen, mint a miniszterelnök.”

„Az ország leggazdagabb embere 300 Ft-ért eszi a krumplifőzeléket, mi miért fizessünk egy fillérrel is többet?”